陸君置酒爲予唱陽關即席有作
作者：强至
朝代：宋

paragraphs: 陽關何處草烟平，不識陽關空記名。
古人驅車欲西過，吟成繕寫離群情。
天涯此去故人絕，雖有樽酒同誰傾。
古人幽怨幾時盡，至今愁殺陽關聲。
陸君酒酣喜自唱，坐上客淚俄縱橫。
杯盤咫尺意萬里，忽若身在關山行。
耳傍宛聞車馬動，簾外已覺邊風生。
乃知樽酒須故舊，爲君一飲無餘觥。